
Hver dag mødes unge, der vælger at engagere sig, tage ansvar og gøre en forskel for andre. Os, der skaber aktiviteter, leder fællesskaber, stiller op til bestyrelser og bruger fritiden på at tage ansvar for vores lokalsamfund og andre børn og unge. Det er den frivillighed og det engagement, som er fundamentet for et levende demokrati som det danske. Og dét er fundamentet for vores arbejde i DUF.

Derfor har vi igen i år haft fokus på at få flere børn og unge med i forpligtende fællesskaber. For den slags fællesskaber kan noget særligt. Det er, når vi forpligter os overfor hinanden og er sammen om noget meningsfuldt, at vi for en stund glemmer os selv. Og det er helt afgørende for trivslen og sammenhængskraften i Danmark. For det betyder noget, at man kommer med i et fællesskab. I efteråret søsatte vi Projekt BÆREKRAFT, som tester forskellige initiativer til at styrke det frivillige engagement, men som også sætter fokus på, hvilke barrierer der er for, at flere bliver en del af foreningslivet. Vi er blevet bekræftet i, at tid og prioriteringer er vigtige parametre. Men vi ved også nu, at den personlige invitation er afgørende for, om man kommer med i et frivilligt fællesskab. Derfor har vi et fælles ansvar for at byde velkommen. Tid i foreningslivet øger børns og unges trivsel, og så kan vi se en sammenhæng mellem foreningsaktive unge og unge med høj demokratisk selvtillid. Og dem skal vi have mange flere af. 
Både efterår, vinter og forår stod i valgets tegn. Tusindvis af politisk aktive brugte massevis af timer på at bakke op om og knokle for deres parti og kandidater; både til kommunal- og regionsrådvalget, skolevalget og senest folketingsvalget. Det er imponerende at opleve det engagement, som frivillige og foreninger lægger i valgkampe af alle slags. Der skal lyde en særlig tak til alle de unge kandidater over hele landet, som har stillet deres mandat til rådighed. I flere kommuner og i alle regionsråd sidder nu unge stemmer og perspektiver, som bliver uundgåelige de kommende fire år. Oven i det har vi fået det yngste Folketing nogensinde med hele 22 folkevalgte i alderen 18-30 år. Det betyder, at endnu flere unge kan spejle sig i vores folkevalgte forsamlinger, og det er en demokratisk sejr.
Et veloverstået folketingsvalg betyder også nyt regeringsgrundlag. Her har DUF sat tydelige aftryk, som vi fælles kan være stolte af. Jeg vil særligt fremhæve, at der nu står i regeringsgrundlaget, at politiske ungdomsorganisationer under DUF skal have adgang til uddannelsesinstitutioner. Herudover skal en kommende Allemandsretskommission gøre det lettere for foreninger at bruge naturen. Det er godt nyt for de mange fællesskaber, hvor naturen danner rammen om aktiviteter, fællesskab og læring. Men særligt Foreningslivets Trepart kommer til at spille en stor rolle. Her skal foreningslivets hovedorganisationer, kommunerne og staten sammen med fonde udvikle bedre rammer for foreningerne og frivilligheden. Det er et vigtigt skridt mod et samfund, hvor foreningerne anerkendes som afgørende i arbejdet med trivsel, demokrati og et land bygget på stærke fællesskaber.
Selvom demokratiet det seneste år har haft adskillige festdage herhjemme, må vi ikke glemme de unge, der kæmper for frihed og demokrati andre steder i verden. Derfor er det også vigtigt, at det er lykkedes at få Det Globale Ungeprogram styrket med flere midler, så endnu flere af DUFs medlemsorganisationer kan skabe ligeværdige partnerskaber med unge i øst og det globale syd og være med til at udvikle stærke demokratiske fællesskaber globalt. Mit første år som forperson for DUF har bekræftet mig i vores organisations rolle i demokratiet, og hvor afgørende en stemme vi bliver, når vi taler sammen og med én stærk stemme på vegne af den brede danske ungdom. Vi danner demokratiske medborgere, arbejder for at øge den demokratiske selvtillid, og vi står vagt om vores forpligtende fællesskaber. Det forpligter også os og det arbejde, vi løfter i fællesskab. Tak til alle medlemsorganisationerne, frivillige og samarbejdspartnere, som hver dag er med til at styrke arbejdet for det gode ungdomsliv og foreningslivet. Sammen sikrer vi, at demokratiet vokser sig stærkt i nye generationer.

Anneline Larsen
Forperson
Den skriftlige beretning dækker perioden 1. juli 2025 til 30. juni 2026. 
Rigtig god læselyst.

[bookmark: _Toc239414513]Generelt om DUFs arbejde med unges trivsel
Unges trivsel er en central dagsorden i DUFs arbejde. I årets løb har DUF fortsat arbejdet med at indsamle og formidle viden om, hvad der skaber trivsel blandt børn og unge i Danmark. Særligt har DUF haft fokus på betydningen af nærvær i foreningsfællesskaber. Arbejdet har blandt andet taget form gennem udviklingen af indsatsen Nærværsløftet, som skal styrke rammerne for nærvær og meningsfulde fællesskaber i foreningslivet. Som led i arbejdet har DUF gennemført en kvalitativ undersøgelse blandt DUFs medlemsorganisationer med fokus på, hvor og hvordan nærvær opstår i foreningsfællesskaberne – og hvilke forhold der kan udfordre det, herunder visse typer af skærmbrug.

[bookmark: _Toc239414514]Ungeanalysen
I september 2025 lancerede DUF den tredje udgave af Ungeanalysen, der stiller skarpt på unges egne oplevelser af ungdomslivet og de faktorer, der påvirker trivslen. Ungeanalysen 2025 satte blandt andet fokus på sociale afsavn, skærmbrug, foreningslivets betydning og ungdomslivets mange valg. Formålet med Ungeanalysen er at undersøge, hvad der fremmer og udfordrer trivslen i ungdomslivet, samt styrke opmærksomheden på, hvordan unge selv oplever livsvilkår og handlemuligheder. Analysens resultater er blevet formidlet til en bred kreds af aktører gennem blandt andet et lanceringsevent med 124 tilmeldte deltagere, opslag på DUFs sociale medier og oplæg for relevante aktører.

[bookmark: _Toc239414515]Ungeinddragelse og trivsel
DUFs analyser peger på, at manglende indflydelse på eget liv og forhold, der påvirker ens trivsel, kan have negativ betydning for unges trivsel. Derfor har DUF det seneste år fortsat arbejdet for at styrke kvaliteten af ungeinddragelse i blandt andet kommuner, civilsamfundsorganisationer og uddannelsesinstitutioner. DUF har særligt bidraget med sparring, viden og konkrete værktøjer til meningsfuld ungeinddragelse – både til unge, der bliver inddraget, og til organisationer og institutioner, der arbejder med ungeinddragelse. I årets løb er det blandt andet sket gennem oplæg og workshops for en bred vifte af aktører, herunder Erasmus+ Ungdom, Fagbevægelsens Hovedorganisation og flere kommuner rundt om i landet.

[bookmark: _Toc239414516]Nærværsløftet
DUF har via finansloven modtaget midler til at gennemføre Nærværsløftet – en ny indsats, der skal styrke nærvær og fællesskaber blandt børn og unge gennem meningsfulde alternativer til digital tilstedeværelse. 
I årets løb har DUF udviklet og igangsat indsatsen, som består af to spor: 
· En national kortlægning af klub- og fritidstilbud i landets kommuner samt udvikling af anbefalinger til kommunernes fremtidige arbejde på området. 
· Et udviklingsprojekt med fokus på at udvikle konkrete værktøjer og indsatser til at styrke meningsfuldt nærvær og fællesskab i foreningslivet. 
DUF har indtil videre gennemført en kvalitativ undersøgelse blandt frivillige fra en bred vifte af medlemsorganisationer. Fokus har været på at undersøge, hvordan skærmbrug og digitale vaner påvirker deltagelse, relationer og frivilliges rolle i foreningsfællesskaberne – både når det bidrager meningsfuldt, og når det udfordrer fællesskabet. Undersøgelsen bygger på en række enkeltinterviews og fokusgrupper med frivillige fra en bred vifte af DUFs medlemsorganisationer. De mest centrale indsigter er samlet og offentliggjort i et vidensnotat, der danner grundlag for det videre arbejde med Nærværsløftet, hvor der blandt andet skal udvikles praksisnære værktøjer og materialer til medlemsorganisationerne. 
I forbindelse med kortlægningen af klub- og fritidstilbud i landet har DUF desuden indgået samarbejde med Ungdomsringen og derudover inddraget relevante aktører.
[bookmark: _Toc239414517]Foreningslivets demokratiforståelse
Fælles for DUFs medlemsorganisationer er, at de bygger på et repræsentativt medlemsdemokrati, hvor medlemmerne sætter retningen og former foreningernes udvikling. Som demokratisk valgt af medlemmerne har du et særligt ansvar som repræsentant på vegne af dit fællesskab. Det kan være en kompleks opgave, hvorfor DUF har udgivet en guide til denne position i foreningen. Guiden hedder ”repræsentant” og findes både online og i fysiske eksemplarer. 
Det er et kontinuerligt arbejde at opretholde, styrke og udvikle foreningsdemokratiet i organisationen. Både de demokratiske strukturer og den demokratiske kultur skal vedligeholdes for et styrket medlemsdemokrati. Dette arbejder DUF fortsat for at understøtte med viden og værktøjer. Herunder på DUFs eksisterende læringstilbud, blandt andet Konsulentuddannelse, Lederakademi, netværk samt workshops til medlemsorganisationer og eksterne interessenter. 
Hertil har vi fremstillet en animationsfilm, der forklarer budskaberne fra Hal Kochs bog ”Hvad er demokrati?” på en visuel spændende måde, som gør Hal Kochs ord tilgængelig på en ny måde. Der er ligeledes udarbejdet to nye værktøjer, der hjælper organisationer og foreningsaktive med at forstå og udvikle foreningsdemokratiet. Det ene bygger på foreningsforståelse og strukturelle opbygninger i foreningen. Det andet på en individuel forståelse af ens demokratiske selvtillid, og hvordan foreningen er med til at gøre en mærkbar forskel for denne.

[bookmark: _Toc239414518]Et stærkt og levende demokrati
[bookmark: _Toc239414519]Demokratiets Dag
Demokratiets Dag besøger hvert år erhvervsskoler og FGU-institutioner for at bringe den politiske samtale ind i klasselokalet og styrke unges lyst til at deltage i demokratiet. I 2025 blev der afholdt lige under 40 arrangementer med stor opbakning fra både skoler, ungdomspartier og elevorganisationer, som bidrog til spændende debatter og engagerede elever over hele landet. Siden 2017 har Demokratiets Dag arbejdet for at styrke den demokratiske selvtillid blandt unge på erhvervsuddannelser med støtte fra Fagbevægelsens Hovedorganisation og TEKNIQ. Igen i år har vi haft fornøjelsen af at møde flere tusinde unge og bringe demokratiet helt tæt på elevernes hverdag.

[bookmark: _Toc239414520]Demokratianalysen
Demokratianalysen 2026 har seks temaer: unges demokratiske selvtillid, deltagelse i politiske aktiviteter, betydningen af foreningsmedlemskab for demokratisk selvtillid, tillid til demokratiske institutioner, unges oplevelser med politik på sociale medier samt årets særlige tema om unges syn på fremtiden i en konfliktfyldt tid. 
Årets demokratianalyse blev lanceret den 12. maj 2026. Omkring 120 deltagere deltog i arrangementet, som bød på en præsentation af analysens resultater, to paneldebatter om demokratisk selvtillid og politik på sociale medier samt et oplæg ved Valdemar Osted, Head of Tech hos Common Consultancy, om politikeres brug af sociale medier.
Seks hovedkonklusioner fra årets analyse: 
1. Unges demokratiske selvtillid er steget med 7 procentpoint siden 2025. 
2. Knap halvdelen af unge deltager ikke i politiske aktiviteter, hvilket blandt andet skyldes manglende interesse og viden. 
3. Unge, der er aktive i foreningslivet, har i højere grad demokratisk selvtillid. 
4. Sociale medier er en vigtig kilde til politisk viden blandt unge, men unge deltager sjældent selv i den politiske debat. 
5. Flertallet af unge har tillid til de demokratiske institutioner, men den samlede tillid til flere af institutionerne er faldet. 
6. Mange unge er bekymrede for fremtiden, og få oplever, at man kan påvirke den.

[bookmark: _Toc239414521]Skolevalg 2026
Skolevalget er et tilbagevendende tre ugers undervisningsforløb for elever i 8., 9. og 10. klasse i folkeskolen, der gennemføres som et simuleret folketingsvalg. Formålet er at give eleverne praktisk erfaring med politisk stillingtagen, styrke forståelsen for demokratisk deltagelse og udvikle den demokratiske selvtillid. 
Skolevalg 2026 blev gennemført i januar og involverede mere end 71.000 elever fra hele landet i et undervisningsforløb med debat, valgkamp og afstemning. Gennem aktiv deltagelse i et realistisk valgforløb fik eleverne indsigt i demokratiets processer og erfaring med at tage politisk stilling. 
Samtidig fik ungdomspartierne mulighed for at formidle deres politiske synspunkter til en bred målgruppe af unge vælgere. Ved Skolevalg 2026 fik Danmarks Socialdemokratiske Ungdom flest stemmer i alle regioner og opnåede samlet 23 % af stemmerne. Liberal Alliances Ungdom blev næststørste parti med 16,5 % af stemmerne blandt de deltagende elever. 
Skolevalget er udviklet af Folketinget og Børne- og Undervisningsministeriet i samarbejde med DUF.
Skolevalget 2026 i tal: 
744 skoler deltog
402 skoler faciliterede debatter 
632 unikke debattører fra 11 forskellige ungdomspartier 
71.200 elever var tilmeldt til Skolevalget 2026 
44.000 elever afgav en stemme på valgdagen

[bookmark: _Toc239414522]DM i Debat
DM i Debat blev igen i år afholdt med stor opbakning og engagement fra unge debattører fra hele landet. Siden 2011 har konkurrencen samlet debatlystne unge på tværs af foreninger og politiske ungdomsorganisationer, og DM i Debat 2026 fortsatte denne udvikling med et højt fagligt niveau og stærke debatter. 
Otte deltagere kvalificerede sig til semifinalen på Bornholm, hvor Rosengården i Politikens Have igen var fyldt med et engageret publikum. Efter stærke debatter blev fire finalister fundet. Trods regn til finalen mødte mange publikummer op, og efter endnu en tæt konkurrence kunne Rasmus Emborg fra GAIA – Unge for et grønt erhvervsliv kåres som vinder af DM i Debat 2026. 
DM i Debat bidrager fortsat til at styrke unges demokratiske kompetencer og skabe et rum, hvor uenighed kan udfoldes konstruktivt, og hvor deltagere på tværs af politiske skel mødes i respektfuld debat.

[bookmark: _Toc239414523]Årets Ungdomskommune
DUF uddeler hvert år prisen for Årets Ungdomskommune til en kommune, der er særlig god at være ung i. DUF modtog i år 16 indstillinger fra kommuner fordelt over hele landet til at vinde prisen. Tårnby Kommune vandt titlen som Årets Ungdomskommune 2026. Dommerpanelet lagde vægt på Tårnby Kommunes store arbejde med at sikre alle unge adgang til fritids- og foreningsliv og aktivt nedbryde barrierer for deltagelse. Dommerpanelet mente, at man i Tårnby Kommune har et bredt blik for hele ungelivet i kommunen og at inddrage unge meningsfuldt. 
Tårnby Kommune vandt 10.000 kroner, som kommunen gav videre til kommunens unge til et arrangement, som unge skal forme. Prisen blev fejret med kommunens unge og et bredt udsnit af tilbud, der er med til at understøtte det gode ungeliv.

[bookmark: _Toc239414524]Folkemødet
DUF sikrede igen i år gode vilkår for, at medlemsorganisationer kunne deltage på Folkemødet. Camp UngAgenda kunne i år rumme 5.000 overnattende, hvor DUF havde 1.000 forhåndsreserverede pladser til vores medlemsorganisationer. Igen i år var campen efter ønske fra medlemsorganisationerne opdelt i en alkoholfri, en stille og en almindelig zone.
DUF – Ungdommens Scene lå for tredje år på U-Vendingen overfor Cirkuspladsen sammen med Højskolerne, og herudover også en bar og et loungeområde.
Knap 30 medlemsorganisationer havde scenetider gennem DUF. U-Vendingen afholdt igen i år introaften onsdag aften med fællessang, samtale om unges deltagelse og præsentation af programmet. Introaften blev afsluttet med uofficielt at kickstarte Folkemødet med vores traditionsrige ungdomspartilederdebat, der igen i år blev holdt i Højskolernes telt. Ligeledes traditionen tro samlede vi også flere hundrede frivillige fra vores medlemsorganisationer til foreningsgullasch, hvilket gav god mulighed for snak, netværk, fællessang og et pusterum fra et travlt Folkemøde. DUF havde også fornøjelsen af at have statsminister Mette Frederiksen på scenen til en snak om vigtigheden af forpligtigende fællesskaber.

[bookmark: _Toc239414526]Indsatser på samværsområdet
Foreningslivet skal være rammen om trygge fællesskaber, men det kommer ikke af sig selv. Trygt samvær kræver en vedholdende indsats, der omfatter viden, læring og refleksion.
I marts blev 1-dags kurset ”Samvær – ansvar for trygge fællesskaber” afholdt og i maj blev weekend-kurset ”Trygge fællesskaber” afholdt. I alt deltog 10 forskellige foreninger og 22 deltagere.
Kurset ”Samvær – ansvar for trygge fællesskaber” havde som sit hovedfokus den strukturelle del af samværsarbejdet, eksempelvis samværspolitik, ansvar og procedurer. Der afholdes endnu et kursus i efteråret 2026.
Kurset ”Trygge Fællesskaber” var centreret omkring den kulturelle del af samværsarbejdet og behandlede eksempelvis anerkendelse, sociale dynamikker, konfliktforståelse og den svære samtale.
DUF har desuden arbejdet med at understøtte trygge fællesskaber ved at give rådgivning, sparring og indgå i samarbejde med medlemsorganisationer om initiativer, indsatser og kurser, der imødekommer deres forskellige behov på området.

[bookmark: _Toc239414527]Lederakademi
DUFs Lederakademi er et længerevarende ledelsesforløb for unge i nationale lederroller eksempelvis forpersoner, bestyrelsesmedlemmer og udvalgsansvarlige. Det er målrettet den særlige ledelsesopgave, det er at stå i spidsen for en frivillig og idébåren organisation. I november 2025 startede 34 unge ledere fra 16 medlemsorganisationer forløbet, som består af tre kursusweekender, læringsgruppemøder, mentorsamtaler og refleksion over egen praksis. De afsluttede forløbet i foråret 2026. 
Undervisningen kombinerer teori, konkrete værktøjer og sparring på tværs. Her kommer vi blandt andet omkring medlemsdemokratiet, ledelse af frivillige, kontekstbestemt og strategisk ledelse, samarbejde og trygge fællesskaber. 
En deltager fra 25/26 holdet skriver i evalueringen efter sidste weekendmodul skriver om uddannelsen: ”Den er sprængfyldt med en helt masse viden, værktøjer og redskaber som er ekstremt relevante - ikke kun hvis du sidder i en national eller daglig ledelse, men hvem som helst som arbejder med en eller anden form for ledelse i hverdagen.” 
Og en anden fremhæver den løbende sparring og erfaringsudveksling: ”Det er en lærerig oplevelse at være afsted. Netværket er uvurderligt og du lærer en masse ikke bare af undervisningen men også af de andre deltagere.” 
DUF fortsætter med at udvikle Lederakademiet som et centralt tilbud til unge ledere, der ønsker at styrke deres refleksion og handlekraft. Et nyt forløb starter i november 2026.

[bookmark: _Toc239414528]Lokalforeningspuljen
Lokalforeningspuljen har sidste halvår af 2025 og første halvår af 2026 fortsat bidraget til at styrke foreningslivet i Danmark, og midlerne er blevet taget godt imod ude i lokalforeningerne. Puljen har til formål at styrke lokalforeningernes arbejde for børn og unge og støtter lokalforeninger i hele landet. I efteråret 2025 og foråret 2026 har vi uddelt i alt 11.025.483 kr. til 650 lokalforeninger over hele landet. Samlet set var der ansøgt for 14,3 mio. I efteråret 2025 modtog vi 334 ansøgninger, hvor der samlet var ansøgt for 6.132.463 kr. I foråret 2026 modtog vi 456 ansøgninger, hvor der samlet var ansøgt for 7.036.042 kr.
Puljen støtter en bred vifte af initiativer, der styrker lokale fællesskaber og giver børn og unge mulighed for at deltage i det frivillige foreningsliv. Der er ydet støtte til både små og store projekter samt til nødvendige materialer og faciliteter, som gør det muligt at gennemføre aktiviteter lokalt. Bevillingerne bidrager til, at lokalforeninger kan skabe gode rammer for engagerende fællesskaber og meningsfulde aktiviteter, der vækker børn og unges nysgerrighed, deltagelse og lyst til at være en del af foreningslivet. Puljen er dermed med til at understøtte et aktivt og inkluderende fritids- og ungdomsliv i hele landet.

[bookmark: _Toc239414529]Projekt Bærekraft
Som en del af projekt BÆREKRAFT har DUF og Center for frivilligt socialt arbejde (CFSA), med støtte fra Nordea-fonden, påbegyndt otte skræddersyet konsulentforløb med otte testforeninger på tværs af det folkeoplysende, kulturelle, sociale og idrætslige område. Forløbene tager afsæt i temaerne: dynamiske frivilligrejser, generationssamarbejde og flere med i frivilligfællesskaberne. I januar 2026 blev der afholdt et fælles kickoff-seminar for de deltagende foreninger med fokus på netværk, erfaringsudveksling og fælles refleksioner om bæredygtig frivillighed.
DUF og CFSA har også, som en del af projektet, udgivet undersøgelsen “Flere unge med i frivilligfællesskaberne: barrierer og muligheder for deltagelse”. Undersøgelsen belyser, hvordan unge uden eller med begrænset erfaring med frivillighed oplever barrierer og muligheder for at engagere sig i frivillige fællesskaber. Den peger blandt andet på, at mange unge ikke bliver spurgt, og at tid, prioriteringer og usikkerhed kan gøre det svært at træde ind i noget nyt. Undersøgelsen bruges som afsæt for det videre arbejde i konsulentforløbene og i udviklingen af frivillighedsområdet.

[bookmark: _Toc239414530]Værktøjskasse til arbejdet med frivillighed
Frivillighed i foreningslivet er fortsat en central dagsorden for DUF, og arbejdet er fortsat i udvikling, hvor vi i arbejdet med viden og værktøjer forholder os til de tendenser og mønstre, der opstår og udvikles i DUFs medlemsorganisationer. Derfor udvikler vi løbende på viden og værktøjer i værktøjskassen til det frivillige engagement, som er tilgængelig på DUFs hjemmeside.
Der er i arbejdet med værktøjskassen fokus på den virkelighed og de paradokser, som medlemsorganisationerne står i samt mulige håndteringer heraf. I perioden har DUFs konsulenter derfor brugt og fortalt om værktøjerne løbende ved afholdelse af læringstilbud og konsulentydelser, så de både anvendes til at støtte medlemsorganisationerne i konkrete situationer, men også giver deltagerne erfaring med at omsætte dem i egen praksis og kan dele dem med andre i deres organisation.

[bookmark: _Toc239414531]Ungeløftepuljen 
SVM-regeringen og aftalepartierne (SF, Radikale Venstre og Det Konservative Folkeparti) vedtog i 2025 en aftale om indsatser, der skal bringe unge uden job og uddannelse tættere på arbejdsmarkedet eller uddannelse. En af løftestængerne skal være at skabe bedre adgang til forpligtigende fællesskaber. Derfor har DUF via aftalen fået til opgave at administrere en pulje til DUFs medlemsorganisationer og deres lokalforeninger, der skal styrke inklusion og tilgængelighed for unge uden job og uddannelse. Der har været afholdt to ansøgningsrunder, og 10 organisationer har modtaget midler til at arbejde med styrket adgang. DUF arbejder med en række initiativer, der skal understøtte foreninger og projekter under puljen og indsamle viden fra projekterne, som skal gøre os klogere på, hvad der gør en forskel.


[bookmark: _Toc239414532]International udvikling og udsyn
[bookmark: _Toc239414533]DUFs internationale pulje
DUFs internationale pulje støtter udviklingen af stærke og demokratiske ungdomsorganisationer ude i verden og øger unges deltagelse og indflydelse i samfundet. Det sker gennem ligeværdige, ungeledte partnerskaber, hvor unge frivillige fra medlemsorganisationerne og deres partnere sammen skaber positive forandringer i partnerlandet. DUF har i 2025 slået rekord i puljens 30-årige levetid og bevilget 17,4 mio. kr. til 61 projekter i 22 forskellige lande, der kommer 44 partnerskaber til gode. På grund af øget tilskud på finansloven og forskellige tillægsbevillinger fra Udenrigsministeriet er puljen rekordstor i 2026, og det forventes, at det endelige bevillingsniveau vil sætte ny rekord. I 2026 er der indtil videre bevilget 10,9 mio. kr.

[bookmark: _Toc239414534]Stærkt hold af ungdomsledere
DUFs ungdomslederprogram er et tilbud for organisationer, der ønsker at tilknytte fuldtidsfrivillige til deres internationale partnerskaber i en periode på tre-tolv måneder. 
I 2025/2026 har 38 unge deltaget i et ungdomslederseminar og derefter arbejdet sammen som fuldtidsfrivillige i Kenya, Nepal, Palæstina, Rwanda, Sydafrika, Uganda og Zimbabwe. 
Sammen med deres lokale partnere har de danske ungdomsledere blandt andet sat fokus på rettigheder for børn og unge med handicap i Uganda og forsoning mellem muslimer og kristne i Palæstina. Det er muligt at tilknytte ungdomsledere til et internationalt partnerskabsprojekt ved at søge om en ungdomslederudveksling under DUFs internationale pulje.

[bookmark: _Toc239414535]Ungdomsdelegater til FN
De otte danske ungdomsdelegater fordelt på fire tematikker har i 2025/2026 repræsenteret danske unge til 21 internationale FN-møder. Her sætter de unge på dagsordenen og påvirker forhandlingsrammer og beslutningstagere. Ungdomsdelegaterne sætter unge på dagsordenen, påvirker forhandlingsrammer og mødes med beslutningstagere. 
I 2025/2026 har ungdomsdelegaterne blandt andet:
1. Deltaget i G20 for første gang, hvor de har siddet sammen med verdens største økonomier og givet unges perspektiver på vigtigheden af faglært uddannelse i en grøn omstilling 
2. Styrket samarbejdet betragteligt i EU blandt FN-ungdomsdelegater på klimaområdet 
3. Været ledende i forhandling af en resolution for FN’s arbejde med ungedagsorden 
4. Været en aktiv stemme i debatten om, at unges rettigheder er på tilbagetog flere steder. Derudover har DUF været en bærende del af Representing Youth-projektet, der sammen med ungdomsrådene fra Finland og Østrig arbejder med at optimere bred ungeinddragelse i ungdomsdelegaternes arbejde.

[bookmark: _Toc239414536]Regeringens Afrikastrategi og udviklingspolitisk strategi
Fra 2026 er der endnu flere muligheder for, at DUFs medlemsorganisationer kan engagere sig i partnerskaber med ungdomsorganisationer i Afrika, Asien, Østeuropa, Mellemøsten og Sydamerika. DUFs internationale arbejde fik nemlig et markant økonomisk løft med finansloven for 2026. Løftet kommer i kølvandet på Danmarks nye udviklingspolitiske strategi fra sommeren 2025, hvor unges rolle i verden og værdien af det danske foreningsliv fremhæves. Strategien blev vedtaget af SVM-regeringen, Det Konservative Folkeparti, Radikale Venstre, Socialistisk Folkeparti, Alternativet og Enhedslisten.

[bookmark: _Toc239414537]Unges rolle i en usikker Verden
I mange lande oplever unge i disse år en stadig mere usikker verden. Krige og konflikter breder sig, og autoritære regimer begrænser unges muligheder for demokratisk deltagelse i civilsamfundet. Derfor er der et stort behov for internationale alliancer, partnerskaber og erfaringsudveksling om, hvordan unge kan navigere og skabe forandring i skrøbelige kontekster.
I Østeuropa og Sydøstafrika samarbejder DUF med søsterungdomsråd, som ligesom DUF samler ungdomsorganisationer og styrker det unge-ledte civilsamfund. Rådene understøtter medlemsorganisationernes udvikling og arbejder for unges deltagelse i politisk dialog og interessevaretagelse. I november 2025 afholdt vi sammen med vores partnere det første regionale seminar med Unge, Fred og Sikkerhed som hovedtema. Her deltog 36 unge fra seks lande for at dele erfaringer og drøfte, hvordan unge kan arbejde for fred, sikkerhed og demokrati i en tid præget af konflikter og pres på civilsamfundet.
Seminaret blev en stor succes og satte retning for udviklingen af nye værktøjer og læringsaktiviteter, der skal styrke unges engagement i Unge-, Freds- og Sikkerhedsdagsordenen på tværs af landene. Indsatsen blev yderligere understøttet af en rapport, som placerer DUF i en international kontekst og tydeliggør, hvordan vi allerede bidrager til dagsordenen. Rapporten peger samtidig på, hvordan DUF og medlemsorganisationerne kan styrke vores kommunikation om, hvorfor og hvordan DUFs tilgang til udvikling for, med og af unge netop er afgørende for at skabe en mere fredelig, sikker og demokratisk verden.



[bookmark: _Toc239414538]Europa og samarbejde i Norden
[bookmark: _Toc239414539]Det Ukrainsk-Danske Ungdomshus
DUF har siden 2021 været en del af det Ukrainsk-Danske Ungdomshus i Kyiv og Mykolaiv, hvilket har givet mulighed for at arrangere en lang række udvekslingsaktiviteter på tværs af Ukraine og Danmark. I 2025/2026 har DUF særligt arbejdet med indsatser, der skal gøre det nemmere for medlemsorganisationer at engagere sig i partnerskaber i Ukraine til trods for krigen og det forhold, at frivillige ikke kan rejse ind i Ukraine med støtte fra DUF. I februar 2026 udgav vi således guiden, Fælles om Ukraine med netop det sigte. Guiden blev lanceret ved et fyraftensmøde hos DUF, hvor en bred skare af medlemsorganisationer var med til at dele ønsker og erfaringer med engagement i Ukraine. I maj og august 2026 afholdt DUF de første to seminarer for danske og ukrainske organisationer, der var interesserede i at udvikle partnerskaber under den internationale pulje, først i Polen og dernæst i Danmark. Forløbet blev en stor succes og gav mulighed for at understøtte og følge udviklingen af fire nye partnerskaber i Ukraine, som forhåbentlig også kan inspirere andre foreninger til at søge rådgivning og engagere sig i Ukraine.

[bookmark: _Toc239414540]Det Tværpolitiske Netværk i Ukraine
I august 2025 samledes repræsentanter fra de politiske ungdomsorganisationer i Ukraine og Danmark til seminar i København. Repræsentanterne i Det Tværpolitiske Netværk mødtes både med danske politikere og organisationer for at diskutere unges rolle i genopbygningen af Ukraine, og hvad Danmark kan gøre for at støtte op om inddragelsen af unge i politiske beslutningsprocesser. Seminaret blev en succes og gav i øvrigt anledning til drøftelser om, hvordan vi i DUF støtter de politiske ungdomsorganisationers engagement og udvikling i Ukraine i de kommende år. I januar 2026 blev medlemsorganisationernes ledelser enige om en ny model for engagement i netværket, og et nyt hold af unge repræsentanter er blevet valgt for en toårig periode.

[bookmark: _Toc239414541]Ungdomsrådsnetværket under New Democracy Fund
Unge i Belarus, Ukraine, Moldova og Armenien står i frontlinjen af kampen for demokrati. DUF bidrager til kampen ved at facilitere Ungdomsrådsnetværket gennem Den Ny Demokratifond. Her understøtter vi ungdomsrådene og ungdomsrådenes medlemsorganisationer via læringsaktiviteter, erfaringsudveksling og partnerskaber. 
EU og det europæiske niveau har fyldt meget i netværket det forgangne år. I oktober var netværket på interessevaretagelsestur til Bruxelles, hvor deltagerne var i dialog med EU-interessenter, der arbejder med deres region, og deltog i en stor EU4Youth-konference. I november blev netværket, som en del af Danmarks EU-formandskab, inviteret til morgenmadsmøde med Glenn Micallef, EU-kommissæren for ungdom, og en række ungeministre fra EU's medlemslande, herunder Mattias Tesfaye.
Et vigtigt resultat kom i maj, da netværket fik valgt Daria Burii fra National Youth Council of Ukraine ind i European Youth Forums bestyrelse. Det er en stor succes for netværket og styrker muligheden for, at unge uden for EU bliver hørt i beslutningsprocesser på europæisk niveau.
Netværket afholdt i juni endnu et Evolve-seminar i Armenien, hvor over 40 unge fra medlemsorganisationer i Armenien, Danmark, Belarus, Moldova og Ukraine mødtes og lærte om partnerskaber i internationale projekter.

[bookmark: _Toc239414542]YFJ og EU’s Ungdomsdialog
Som del af det danske EU-formandskab har DUF i samarbejde med Børne- og Undervisningsministeriet været vært for den 11. cyklus af Den Europæiske Unions ungdomsinddragelsesmekanisme, EU-ungdomsdialogen. I den forbindelse blev der afholdt en EU-ungdomskonference i Danmark med omkring 200 deltagere fra ungdomsråd, ministerier og internationale ungdomsorganisationer, der repræsenterede unge i EU, EU-kandidatlande og naboskabsregionen. Konferencen ledte til vedtagelse af otte anbefalinger fra unge om, hvordan EU-programmet Erasmus+ kan forbedres i fremtiden.
I forbindelse med EU’s Ungdomsdialog og EU-formandskabet var DUF også med til at arrangere et højniveau-møde i Det Europæiske Råd i Bruxelles med fokus på medborgerskab og demokratisk deltagelse. Her deltog repræsentanter fra DUF, ungdomsrådene fra naboskabsregionen, Polen, Cypern og Irland, European Youth Forum (YFJ), EU’s ungdomskommissær og ministrene fra de nævnte lande.
DUF har igen i det seneste år været engageret i vores europæiske ungdomsparaplyorganisation, YFJ, herunder deltaget i organisationens to årlige møder, der blev afholdt i Kandersteg i Schweiz og i Tromsø i Norge.

[bookmark: _Toc239414543]EU-ungdomsrepræsentanterne
Repræsentanterne til EU-ungdomsdialogen har i det seneste år været aktivt engageret i den 11. cyklus både gennem deltagelse i de to officielle ungdomskonferencer arrangeret af Danmark og Cypern samt andre aktiviteter i Danmark og Europa mellem konferencerne.
I 2025 blev EU-ungdomsrepræsentanterne også en del af Europakommissionsformandens eget advisory board, der direkte skal rådgive Ursula von der Leyen om aktuelle politiske dagsordner, som er særligt relevante for unge. Det første møde adresserede unges digitale sikkerhed og sundhed, og lignende møder vil finde sted regelmæssigt i fremtiden. Herigennem har DUF nu endnu en mulighed for at præge den Europæiske politiske dagsorden på relevante områder.
Derudover har begge repræsentanter medvirket i debatter og arrangementer over hele landet og engageret danske unge i samtaler om EU, blandt andet via kommunikationsindsatser i DUFs egne kanaler, samarbejde med Udenrigsministeriet, skoleoplæg og deltagelse i folkemødet.

[bookmark: _Toc239414544]Ungenetværk NORD og bæredygtighedspuljen
Ungenetværk NORD samler unge foreningsaktive fra hele Norden for at udveksle erfaringer, skabe netværk og udvikle samarbejder på tværs af landene. Samtidig styrkes deltagernes forståelse for nordiske sprog, kulturer og demokratiske fællesskaber, og ungdomsorganisationernes kapacitet og tværnordiske samarbejde udvikles.
Ungetinget 2025 blev afholdt i Tisvildeleje den 1.-5. oktober med temaet ”Unge stemmer i usikre tider”. Her deltog 113 unge fra 55 ungdomsorganisationer. Nordisk Ungeseminar 2026 blev afholdt i Kungälv den 27.-29. marts under temaet ”Engagerede og inspirerede – sammen!”, med 94 deltagere fra 76 ungdomsorganisationer.
Projektet er et samarbejde mellem de nordiske nationale ungdomsråd, drevet af DUF og finansieret af A.P. Møller Fonden indtil september 2027. Nordisk ungdomspulje for klima og biodiversitet har i alt modtaget 25 ansøgninger, og der er bevilget lidt over 3 millioner kroner til 20 projekter siden puljen åbnede i august 2024.Puljen er finansieret af Nordisk Råd og Nordisk Ministerråd og udløber i september 2026.
DUF samarbejder med Nordisk Råd, Nordisk Ministerråd og nordiske samarbejdspartnere om at finde finansiering til puljens fortsættelse.

[bookmark: _Toc239414545]Sjómaq
DUF og partnere fortsatte i det forgangne år arbejdet med at skabe bånd og øge det indbyrdes kendskab mellem unge på tværs af Rigsfællesskabet. Under temaet ’Kulturmøder i Rigsfællesskabet’ blev årets seminar afholdt på Færøerne i september for 45 deltagere fra alle tre lande. Udover arbejdet med temaet, satte seminariet også fokus på opbygning af partnerskaber på tværs af landene.
For fjerde år i træk var der i april uddeling i Sjómaq-puljen, og ligesom de tre første år blev alle midlerne bevilliget. Der blev ansøgt for godt 4 mio. kr. til en pulje på omtrent 2,5 mio. kr. Der har været en svag stigning i antallet af ansøgninger fra år til år. Med finansloven for 2026 fik DUF tildelt 20,5 mio. kr. til at forlænge projektet frem til og med 2029. Med projektforlængelsen bliver puljen, vidensarbejde og seminarierne styrket, ligesom en ny indsats for at skabe stærkere ungeaktører i Grønland og Færøerne tilføres.




[bookmark: _Toc239414546]Tæt på medlemsorganisationerne
[bookmark: _Toc239414547]Konsulentydelser
DUFs konsulenttjeneste tilbyder sparring, rådgivning og processtøtte til medlemsorganisationernes ledelser, ansatte og frivillige. Tilbuddet bruges både, når organisationer ønsker at udvikle sig, og når de står med udfordringer, som kan være svære at løse alene.
I perioden juni 2025–2026 benyttede ca. 20 medlemsorganisationer sig af tilbuddet, og der er afholdt over 30 konsulentbesøg eller andre ydelser. Mange henvendelser tager afsæt i konkrete dilemmaer, forandringer eller samarbejdsudfordringer, hvor det kan være værdifuldt at få et fortroligt rum til refleksion og et eksternt blik på situationen. DUFs konsulenter har et indgående kendskab til medlemsorganisationernes virkelighed og kan samtidig bidrage med ny viden og nye perspektiver, kvalificere processer og stille de spørgsmål, der hjælper organisationerne videre.
Blandt årets temaer har været: 
· frivillighed og inddragelse af unge 
· kernefortælling og organisationsudvikling 
· strategi og prioritering 
· bestyrelsessamarbejde og onboarding 
· konflikthåndtering og sparring på aktuelle udfordringer
Med afsæt i blandt andet medlemsundersøgelsen har DUF i årets løb arbejdet på at gøre konsulenttilbuddet mere proaktivt og tilgængeligt. Derfor er der blandt andet en ny indgang på duf.dk, som skal gøre det lettere for medlemsorganisationerne at finde relevante tilbud og tage kontakt.

[bookmark: _Toc239414548]Konsulentuddannelsen
DUF afholder hvert 1,5 år en uddannelse for ansatte konsulenter og projektledere i DUFs medlemsorganisationer. Uddannelsen består af 5 moduler, hvor deltagerne blandt andet arbejder med foreningsforståelse, demokratisk bevidsthed, magt- og organisationsteori. Uddannelsens fundament er systemisk teori, og deltagernes kompetencer udvikles indenfor procesfacilitering, mødeledelse mv. ud fra en anerkendende tilgang. Der er fokus på netværk og udveksling på tværs blandt andet gennem læringsgrupper, hvor deltagerne arbejder med uddannelsens temaer imellem modulerne. I vinteren 2026/27 starter et nyt hold.

[bookmark: _Toc239414549]Juridisk Rådgivning
DUF støtter medlemsorganisationerne samt deres regionale og lokale led med juridisk rådgivning og vejledning om regler og rammer for foreningslivet. I perioden har DUF besvaret omkring 70 skriftlige henvendelser fra medlemsorganisationerne om blandt andet børneattester, GDPR, vedtægter, foreningsretlige spørgsmål og god organisationspraksis. Derudover har DUF håndteret en række telefoniske henvendelser, hvor organisationerne har fået sparring og rådgivning om konkrete udfordringer i deres daglige arbejde. Rådgivningen bidrager til, at medlemsorganisationerne kan navigere sikkert i gældende regler og styrke deres organisatoriske udvikling.

[bookmark: _Toc239414550]Kommunikation til medlemsorganisationerne
DUF har i perioden haft fokus på at styrke kommunikationen til medlemsorganisationerne for at øge kendskabet til de mange fordele og muligheder, der følger med medlemskabet i DUF.
Som led i indsatsen lancerede DUF i december 2025 en ny og mere brugervenlig hjemmeside, der giver et tydeligere overblik over DUFs kerneopgaver, aktiviteter og tilbud. Den forbedrede struktur og navigation gør det lettere for medlemsorganisationer og øvrige interessenter at finde relevant information om DUFs arbejde.
I forbindelse med lanceringen videreudviklede DUF også sit nyhedsbrevsformat med et visuelt løft og en tydeligere struktur, der understøtter den nye hjemmeside. Siden december 2025 har DUF udsendt 20 nyhedsbreve med en gennemsnitlig åbningsrate på 35,94 %, hvilket er en stigning på 8,63 procentpoint sammenlignet med det tidligere format.

[bookmark: _Toc239414551]Medlemsundersøgelsen
52 af DUFs medlemsorganisationer besvarede årets medlemsundersøgelse, som laves for anden gang. Besvarelserne fordeler sig, i gruppering og medlemstal, i høj grad lig fordelingen af medlemsorganisationerne i DUF generelt. Undersøgelsens resultater tegner et billede af engagerede og velfungerende organisationer, som samtidig møder udfordringer med frivillighed, ressourcer og organisatorisk kapacitet. De fleste ser generelt positivt på fremtiden, selvom de oplever udfordringer på flere fronter – et billede, der i høj grad matcher resultaterne fra 2024.
Af vigtige resultater meldes at aktivitetsniveauet er stigende i mange organisationer, og flere oplever både medlemsfremgang og etablering af nye lokalforeninger. Frivillige trives og er motiverede, men rekruttering og fastholdelse af personer til mere ansvarstunge roller er fortsat en udfordring.
Mange organisationer peger på udfordrende rammevilkår, herunder begrænset kommunal opbakning men også ressourcekrævende krav til DUFs egne ansøgningsprocesser. Samtidig er arbejdet med trygt samvær stærkt forankret, og næsten alle organisationer har politikker og procedurer på området.



[bookmark: _Toc239414552]DUFs interessevaretagelse
[bookmark: _Toc239414553]Rammevilkår og afbureaukratisering
DUF arbejder for at gøre hverdagen lettere for foreninger og frivillige. DUF har løbende leveret input til ministerier og styrelser som opfølgning på SVM-regeringens udspil ”Mindre bøvl – mere fællesskab”, som blev præsenteret i august 2025. SVM-regeringen har fulgt op på alle anbefalinger efter ”følg og forklar”-princippet, og dele af dem er blevet realiseret. En del er dog blevet sat på pause, da de ikke blev vedtaget før folketingsvalget. Der følges op på alle tiltag med en ny regering. Ligesom DUF deltager aktivt i partnerskabet om afbureaukratisering i foreningslivet. Et godt eksempel på en lettelse, der allerede kan mærkes, er forenklingen af bygningsreglementet for midlertidige udendørsarrangementer med op til 500 deltagere.
I forhold til adgang til naturen har DUF spillet ind med konkrete forslag til, hvordan foreningslivet kan få lettere adgang til naturen både i eksisterende natur, men også i den nye natur, der kommer med Grøn Trepart. I den forbindelse inviterede DUF sammen med Ministeriet for Grøn Trepart til unge topmøde om grøn trepart.

[bookmark: _Toc239414554]Digitalisering, sociale platforme og tech
Digitale teknologier og sociale medier spiller en stadig større rolle i børn og unges hverdag. Derfor har DUF i årets løb styrket sit arbejde med tech, digitalisering og unges digitale liv gennem et nyt strategisk samarbejde med Red Barnet, Børns Vilkår og TrygFonden samt Center for Sociale Medier, Tech og Demokrati under Uddannelses-, Forsknings- og Digitaliseringsministeriet. Der er indgået en flerårig aftale, der skal bidrage til at skabe en mere tryg hverdag for børn og unge i mødet med sociale medier, digitale fællesskaber og skærmbrug.
Samarbejdet skal udvikle ny viden, styrke den offentlige debat og bidrage med konkrete løsninger. Det omfatter blandt andet at understøtte senere og bedre skærmdebuter, reducere problematisk skærmbrug samt fremme udviklingen af gode digitale alternativer. 
Indsatsen bygger videre på erfaringerne fra "Alliancen for en tryg hverdag for børn og unge – i god balance mellem det fysiske og digitale liv" samt DUFs arbejde med Nærværsløftet. Fælles for indsatserne er ambitionen om at skabe stærke fællesskaber, øge trivslen og sikre, at børn og unge kan navigere trygt og meningsfuldt i en stadig mere digitaliseret hverdag.

[bookmark: _Toc239414555]Ungeklimarådet
DUF har udpeget tre unge til Ungeklimarådet, som repræsenterer danske ungdomsorganisationer- og bevægelser. Mandatperioden løber fra 1. september 2026 til 1. september 2028. Ungeklimarådet har udpeget de resterende fire nyudpegede medlemmer.

[bookmark: _Toc239414556]Det Globale Ungeprogram og visum
Med Danmarks nye udviklingspolitiske strategi, der landede i sommeren 2025, blev unges adgang til visum gjort til en tydelig politisk prioritet. Strategien blev vedtaget af SVM-regeringen og Det Konservative Folkeparti, Radikale Venstre, Socialistisk Folkeparti, Alternativet og Enhedslisten. DUF fortsætter indsatsen for at sikre, at den politiske ambition bliver omsat til konkrete resultater for de medlemsorganisationer, der hvert år får besøg af ungdomsorganisationer fra hele verden.

[bookmark: _Toc239414557]Ungdommens Økonomiske Topmøde
DUF afholdt i marts 2026 Ungdommens Økonomiske Topmøde i samarbejde med Finans Danmark. Topmødet markerede starten på Pengeuge 2026 og samlede unge, politikere, eksperter og repræsentanter fra civilsamfundet til en fælles samtale om unges økonomi, trivsel og fremtidsmuligheder.
Topmødet tog afsæt i, at økonomi fylder mere og mere i mange unges liv. Derfor var et centralt tema på dagen sammenhængen mellem økonomi og trivsel, og hvordan unge bedst rustes til at navigere i en kompleks økonomisk virkelighed. Arrangementet var også velbesøgt af både kulturministeren, som holdt hovedtale, unge stemmer og lokale politikere.
Arrangementet bidrog til at sætte unges økonomiske vilkår på dagsordenen og skabe dialog mellem unge og beslutningstagere om, hvordan vi styrker økonomisk forståelse og handlekraft blandt fremtidens generationer.

[bookmark: _Toc239414558]Folketingsvalget 2026
DUF engagerede sig i Folketingsvalget 2026 gennem blandt andet Danmarks Unge Valgtest, sociale mediekampagner, debatarrangementer, initiativer til at styrke unges valgdeltagelse og analyser af unges holdninger til deriblandt centrale temaer i valgkampen og barrierer for at stemme. Valgtesten blev besvaret af 96 unge kandidater og havde over 8.000 unikke brugere. På sociale medier lavede DUF kampagne med fokus på både at promovere unge kandidater, samt at motivere flere unge til at stemme. Den samlede kampagne bestod af 58 organiske opslag på tværs af DUFs sociale medier og havde en samlet rækkevidde på 116.824 visninger. Desuden havde DUF en række politikere på foreningsbesøg og en oversigt over unge kandidater på hjemmesiden.
Indsatserne bidrog til øget fokus på unges valgdeltagelse og at synliggøre unge kandidater. Der blev valgt 22 unge kandidater til Folketinget, ved folketingsvalget i 2022 blev der valgt 15 unge kandidater. Det nuværende Folketing er det yngste nogensinde.



[bookmark: _Toc239414559]Drifttilskud og Initiativstøtten
DUF modtager en andel af overskuddet fra Danske Spil A/S i form af udlodningsmidler. I henhold til lovgivningen skal midlerne anvendes til ungdomsformål. DUF yder i dag støtte gennem to ordninger: drifts- og indslusningstilskud til landsdækkende børne- og ungdomsorganisationer samt Initiativstøtte til nyskabende projekter udviklet for og med børn og unge.
DUF uddelte i 2025 149 mio. kr. i drifts- og indslusningstilskud, samt initiativstøtte til hhv. 59 landsdækkende børne- og ungdomsorganisationer og 26 projekter. Udgifter til administration af udlodningsmidlerne var på ca. 4 mio. kr. i 2025 sammenlignet med ca. 3,9 mio. kr. i 2024. DUF fastsætter selv sine tilskudsregler, som godkendes af Tipsungdomsnævnet. Medlemskab af DUF er ikke en forudsætning for at modtage driftstilskud.

[bookmark: _Toc239414560]DUFs økonomi, drift og årsregnskab
DUFs økonomi bygger på to komponenter: intern finansiering (udlodningsmidler fra Danske Spil) og ekstern finansiering som eksempelvis midler til det Globale Ungeprogram, Ny Demokrati Fond, Det ukrainsk-danske ungdomshus, projektet Ungenetværk NORD i samarbejde med A.P. Møller Fonden, projektet Bærekraft i samarbejde med Nordea Fonden, Rigsfællesskabsindsatsen Sjómaq, Nordisk Ungdomspulje for Klima og Biodiversitet, EuropaPuljen, EU-midler mv. Årsregnskabet for DUF i 2025 viste et overskud på 1,318 mio. kr. Til sammenligning var der et overskud på 684 t.kr. i regnskabsåret 2024. Omsætningen i 2025 var på 55,8 mio. kr. mod 46,9 mio. kr. i 2024. DUFs driftsregnskab udgøres af de omkostninger, der afholdes i regi af DUFs sekretariat, herunder løn, husleje, vedligeholdelse af bygninger og udstyr, kontorhold, materialer og lignende. DUF holder til og ejer bygningerne på Scherfigsvej 5, København Ø. Sekretariatet havde i 2025 ansat 49,6 årsværk inklusive personale til tipsadministrationen, projektmedarbejdere og øvrige medarbejdere.
[bookmark: _Toc239414561]DUFs medlemmer
4H 
Arbejder for at skabe aktive, selvstændige og ansvarlige børn og unge gennem praktiske og meningsfyldte aktiviteter med udgangspunkt i natur, dyr, jord og mad. 4H står for ”hånd, hoved, hjerte og helbred”.
AFS INTERKULTUR 
Er en frivilligdrevet udvekslingsorganisation som internationalt set har eksisteret i mere end 100 år. AFS er ligeledes den ældste udvekslingsorganisation i Danmark. Foreningen udveksler unge mennesker til skoleophold rundt omkring i verden.
ALTERNATIVETS UNGE 
Alternativets officielle ungdomsparti med særligt fokus på seriøs bæredygtig omstilling, en ny politisk kultur og fællesskabets og den enkeltes entreprenante skaberkraft. Vores tre hovedformål er at styrke unges demokratisk stemme, at flere unge tager del i og ansvar for en seriøst bæredygtig omstilling, samt at Alternativet som bevægelse og politisk platform bliver et samlingspunkt for alle generationer.
APOSTOLSK KIRKES BØRN OG UNGE 
AKBU er en landsforening for børne- og ungdomsforeninger, der gennem lokale tilbud og nationale lejre, events og ledertræning arbejder blandt medlemmerne for en sund livsindstilling på grundlag af en kristen livsanskuelse.
BAPTISTERNES BØRNEOG UNGDOMSFORBUND 
National organisation for børne- og ungdomsarbejdet i lokale Baptistkirker. BBU tilbyder en bred vifte af aktiviteter for børn og unge, f.eks. lejre, ledertræning, gospelkor, børnekirker, teenage- og ungdomsgrupper.
LANDSFORENINGEN BIFROST 
Bifrost er landsforeningen for kreativ udvikling af børn og unge i Danmark. Vi har til formål at udvikle børn og unge til hele, kreative og sociale individer ved brug af roller og kreativitet som ramme for vores aktiviteter, hvor vi dyrker legen, fællesskabet og de gode fortællinger.
BØRNE- OG UNGDOMSOASE 
Er en organisation for børn og unge i de lutherske kirker i Danmark. Organisationen søger gennem aktiviteter som påske- og sommerlejre, koncerter og sociale arrangementer at give børn og unge en ’oase’ for deres tro på Gud og et kendskab til den luthersk kristne tro.
CISV DANMARK 
I CISV mødes mennesker og perspektiver. I mødet skaber vi fredsuddannelse. Vi er verdensborgere og arbejder for en åben og retfærdig verden. Vi er en græsrodsorganisation, der er tilstede i over 60 lande i verden. Vi laver lejre og projekter, der engagerer mennesker af alle aldre fra hele verden. Vi er CISV
CODING PIRATES 
Understøtter og fremmer idéudvikling, konstruktionsevne og designtænkning gennem en åben og eksperimenterende tilgang til teknologier gennem demokratiske og dialogiske processer. I foreningen kan it-kreative børn, unge og frivillige designe, konstruere og kode sammen. Coding Pirates er karakteriseret ved medborgerskab, netværk og venskaber, der lader børn, unge og voksne mødes omkring idéudvikling, samskabelse og vidensudveksling i en åben deltagelseskultur.
DANMARKS FOLKEKIRKELIGE SØNDAGSSKOLER 
Er en del af folkekirkens arbejde. Rundt omkring i Danmark har DFS lokale klubber, der hver især tilbyder forskellige aktiviteter til børn og unge med udgangspunkt i den kristne oplæring.
DANMARKS KRISTELIGE GYMNASIASTBEVÆGELSE 
Er et forum for unge på gymnasiale og videregående uddannelser, og foreningen arrangerer landsstævner for begge grupper. I DKG skabes rum for debat om samspillet mellem tro og samfund, blandt andet gennem brug af oplægsholdere som præster, kunstnere og politikere.
DANMARKS SOCIALDEMOKRATISKE UNGDOM 
Danmarks Socialdemokratiske Ungdom er en politisk ungdomsorganisation, der sympatiserer med den socialdemokratiske tankegang og ideologi. I DSU er der plads til mange forskellige holdninger, og medlemmerne kan ofte være uenige om et emne, men det gør kun diskussionerne mere interessante og nuancerede.
DANMARKS UNGE KATOLIKKER 
Er den officielle børne- og ungdomsorganisering af katolikker i Danmark. DUKs aktiviteter spænder fra forældre-børn-arrangementer for de mindste, over ungdomsklubber og undervisning, til sommerlejre og landsdækkende weekendarrangementer.
DANSK BLINDESAMFUNDS UNGDOM 
Er en organisation for unge med synshandicap, der tilbyder sine medlemmer nye oplevelser og venner samt muligheden for at påvirke forholdene for blinde og svagsynede børn og unge i Danmark.
DANSK FLYGTNINGEHJÆLP UNGDOM 
DFUNK – Dansk Flygtningehjælp Ungdom er en ungdomsorganisation, der arbejder for og med unge, der er flygtet til Danmark, som søger et fællesskab at være ung i sammen med andre unge. Vi skaber sociale, faglige og udviklende fællesskaber i hele landet. Vi tror på, at alle unge har ret til et værdigt og trygt liv – uanset juridisk opholdsgrundlag. Vores engagerede frivillige er en grundsten i organisationen, og de har en bærende rolle i alle aspekter af vores arbejde, der kommer til udtryk ved aktiviteter over hele landet.
DANSK FOLKEPARTIS UNGDOM 
Blev grundlagt i 1995 og er en af de nyeste politiske ungdomsorganisationer i Danmark. Det sociale element spiller en stor rolle i DFUs arbejde, hvilket blandt andet afspejler sig i den årlige sommerlejr for alle medlemmer.
DANSK HANDICAP FORBUND – UNGDOMSKREDSEN 
Er en ungdomsafdeling af Dansk Handicap Forbund, der organiserer unge med fysiske handicap i Danmark. Foreningen arbejder for integration af og reel ligestilling mellem unge med handicap.
DANSK ICYE 
Er en international udvekslingsorganisation, der hvert år sender unge danskere ud i verden. Samtidig er de unge også værter for udenlandske unge hjemme i Danmark. Under udvekslingen bor de unge hos lokale værtsfamilier og yder frivilligt arbejde.
DANSK SKOLESKAK 
Bygger på idéen om, at skoleskak styrker børn og unges intellektuelle og sociale udvikling. Foreningen har som formål at udvikle børn og unge til opmærksomme og selvstændige mennesker, der efter bedste evne påtager sig et medmenneskeligt ansvar i det danske samfund.
DANSKE BAPTISTERS SPEJDERKORPS 
Er et spejderkorps for både drenge og piger. Foreningen tilbyder oplevelser med friluftsliv og viden om kristendommen. Baptistspejdernes uniform er mørkeblå skjorter med lyseblå tørklæder.
DANSKE BØRNE- OG UNGDOMSFILMKLUBBER 
Arbejder med formidling og produktion af billedmedier for børn og unge. Medlemmerne er børne- og ungdomsfilmklubber samt institutioner og foreninger. Levende billeder fylder i unges liv og vi ønsker at kvalificere deres brug af mediet ved at arbejde bevidst med det.
DANSKE GYMNASIEELEVERS SAMMENSLUTNING 
Organiserer elevråd og har en medlemsprocent på omkring 80 % af landets gymnasier. DGS repræsenterer også landets gymnasieelever i råd og nævn under Undervisningsministeriet og andre institutioner, der har relevans for landets ungdomsuddannelser.
DANSKE SKOLEELEVER 
Er en elevorganisation for alle grundskolens klassetrin. DSE organiserer kollektivt gennem elevråd på de danske folke- og privatskoler og sidder med i forskellige råd under Undervisningsministeriet.
DANSKE STUDERENDES FÆLLESRÅD 
Er en landsorganisation for studerende i Danmark. Gennem 20 medlemsorganisationer repræsenterer DSF ca. 165.000 studerende over hele landet. DSF arbejder for, at studerende i Danmark får de bedste uddannelser og levevilkår.
DATS – LANDSFORENINGEN FOR DRAMATISK VIRKSOMHED 
Er en landsdækkende teaterorganisation, der repræsenterer amatørteater i Danmark. DATS varetager enkeltmedlemmers, sceners, institutioners og gruppers teaterinteresser, blandt andet i form af tilskud til kurser, opsætninger, festivaler og konferencer.
DE GRØNNE PIGESPEJDERE 
De grønne pigespejdere har 100 års erfaring med at lave udfordrende friluftsaktiviteter for piger. Deres aktiviteter får piger til at turde mere – også at lave fejl. Hos De grønne pigespejdere får pigerne et frirum, hvor de ikke skal tænke på deres køn og de forventninger, der ligger til dem, men bare kan være som de er.
DE GULE SPEJDERE I DANMARK 
Er et upolitisk og ikke-religiøst spejderkorps, som har til formål at udvikle børn og unge til vågne, selvstændige mennesker, der påtager sig et medmenneskeligt ansvar i det danske samfund og ude i verden. Uniformen er en kakifarvet skjorte og hver gruppe har et tørklæde i deres egne farver.
DET DANSKE SPEJDERKORPS 
Organiserer mere end 400 spejdergrupper og over 36.000 spejdere i hele landet. DDS arbejder for at udvikle børn og unge gennem aktiviteter med udgangspunkt i spejdermetoden og spejderidéen. Uniformen er en mørkeblå skjorte med grønt tørklæde.
DUI-LEG OG VIRKE 
Tilbyder fællesskab og fritidsaktiviteter med mening for børn og unge gennem alt lige fra hobbyaktiviteter og teater til internationale sommerlejre og træf i Danmark og udlandet.
DYRENES ALLIANCE 
Dyrenes Alliance er en forening af og for unge, der brænder for at skabe en bedre verden for dyr. DA er meget engagerede i at uddanne unge omkring dyrs vilkår og velfærd, med det formål at få de unge til selv at tage aktivt stilling til dyrene i vores samfund og motivere de unge til at bidrage til at skabe ændringer for dyrene.
ERHVERVSSKOLERNES ELEVORGANISATION 
Er en interesseorganisation for eleverne på de tekniske erhvervsuddannelser, Tek-EUX, SOSU, PAU og HTX. EEO varetager elevernes interesser og arbejder blandt andet for at sikre elevernes rettigheder, forbedre undervisningsmiljøet og forbedre lærepladsforholdene.
EUROPÆISK UNGDOM 
Er en politisk ungdomsorganisation for unge, der tror på et samlet Europa. Foreningen arbejder for, at Danmark først og fremmest deltager i det europæiske samarbejde uden forbehold og undtagelser, og at Europa bliver en større del af unge danskeres bevidsthed.
EVANGELISK FRIKIRKES BØRN OG UNGE (EFBU) 
Er en kristen børne- og ungdomsorganisation med tilknytning til Det Danske Missionsforbund. Gennem lejre, stævner, konferencer og ledertræning ønsker vi at udvikle børn og unges livskompetencer og til at være ledere i det lokale og nationale børne-, ungdoms- og spejderarbejde.
FAGBEVÆGELSENS UNGDOM – ELEVER, LÆRLINGE OG STUDERENDE 
Varetager og koordinerer Fagbevægelsens Ungdom’s indsats overfor forbundenes medlemmer under 30 år, der automatisk er medlem af Fagbevægelsens Ungdom. Blandt organisationens faste aktiviteter er Jobpatruljen, der tager rundt for at tjekke unge lønmodtageres løn- og ansættelsesvilkår.
FORENINGEN AF UNGE NYDANSKERE 
Organiserer unge nydanskere fra det meste af verden, der er kommet til Danmark som enten første- eller andengenerationsindvandrere. FUN arbejder blandt andet med at lære børn og unge af anden etnisk oprindelse end dansk om demokrati og danske foreningsprincipper.
FRELSENS HÆRS BØRNEOG UNGDOMSARBEJDE 
Laver lokalt børne- og ungdomsarbejde samt nationale lejre i en række byer landet over. Al Frelsens Hærs Børne- og Ungdomsarbejdes arbejde er funderet på et kristent grundlag og aktiviteterne varierer lige fra familiearbejde og klubber til lejre og kongresser.
FRIVILLIGT DRENGEOG PIGE-FORBUND, FDF 
Er en folkekirkelig børne- og ungdomsorganisation, der formidler de kristne fortællinger og værdier på en måde, der er relevant for moderne børn, unge og voksne. Aktiviteterne i FDF varierer fra kreds til kreds, men musik, leg og friluftsliv udgør ofte den røde tråd.
THE INTERNATIONAL MEDICAL COOPERATION COMMITTEE 
IMCC er et medlemsudviklende fællesskab af studerende, der arbejder frivilligt med sundhed – lokalt, nationalt og internationalt. IMCC gennemfører udveksling af unge i hele verden og indgår i internationale partnerskaber. IMCC oplyser og underviser om samt debatterer sundhed.
iUnge 
Er en kirkelig forening, der ønsker at engagere og udruste unge til at tage aktiv del i det kristne verdensbillede. Det sker primært igennem fællesskaber lokalt i Danmark og internationalt i Israel/Palæstina, hvor de blandt andet arbejder for fred og forsoning i konflikten.
KFUM OG KFUK I DANMARK 
KFUM og KFUK er en kirkelig børneog ungdomsbevægelse, der tilbyder børn og unge aktiviteter lokalt, lejre og festivaler over hele landet og et globalt fællesskab gennem YMCA og YWCA.
KFUM-SPEJDERNE I DANMARK 
Er et spejderkorps med cirka 25.000 medlemmer. Vi giver børn og unge mod til sammen at tage ansvar for en bedre verden. Det gør vi ved at støtte dem i at blive selvstændige, ærlige, demokratiske og ansvarlige voksne, der har respekt for deres omverden og naturen.
KONSERVATIVE STUDERENDES LANDSORGANISATION 
Er en studenterorganisation for unge med et borgerligt/ konservativt livssyn. KS er et forum, hvor man kan møde andre studerende med samme interesse for politik og samfundsforhold.
KONSERVATIV UNGDOM 
Er Danmarks ældste politiske ungdomsorganisation. Udgangspunktet for KU’s holdninger er, at politik altid skal være baseret på balancegangen mellem hensynet til den personlige frihed og individers rettigheder på den ene side, og så nødvendigheden af en statsmagt, som på visse punkter krænker disse friheder, på den anden.
KRISTELIGT FORBUND FOR STUDERENDE 
Er en kristelig studenterorganisation, som formidler evangeliet til studerende og hjælper de kristne på studiestederne. KFS bygger sit arbejde på den danske folkekirkes evangelisk lutherske bekendelse, samtidig med at de også går ind for demokrati og trosfrihed.
LANDBOUNGDOM 
Er et mødested for unge på landet, unge under landbrugsuddannelse og unge med interesse for livet på landet og et samlingspunkt for faglige, sociale, lærende og udviklende aktiviteter.
LANDSFORENINGEN FOR KRISTNE UNGDOMSFORENINGER 
Har til formål at samle de frikirkelige foreninger i Danmark, hvis bagland ikke er tilknyttet en landsorganisation, og som bygger på et fælles idégrundlag om Jesus Kristus som frelser og Guds ånds aktive medvirken i hverdagen. LFKU samler børn og unge til fællesskab om kristne værdier.
NATUR & UNGDOM 
Er Danmarks grønne forening for børn og unge, der tilbyder naturoplevelser og gerne blander sig i den offentlige miljødebat.
LANDSGARDEFORENINGEN 
Er paraplyorganisation for danske bygarder og musikkorps. LGF arbejder for at fremme børn og unges livsfærdigheder gennem musik og bevægelse, i forpligtende, frivillige, og stabile fællesskaber, baseret på venskaber og demokratiske værdier.
LANDSSAMMENSLUTNINGEN AF HANDELSSKOLEELEVER 
Repræsenterer landets EUD/ EUX-merkantil- og HHX-elever. LH varetager elevernes fælles interesser over for blandt andet skoleledelsen, politikere eller andre steder, hvor eleverne kan få indflydelse til at gøre deres uddannelse bedre.
LIBERAL ALLIANCES UNGDOM 
Er en forening af engagerede unge mennesker, der alle har en interesse i politik og ser frihed som en menneskeret. LAU lægger vægt på at give deres medlemmer mulighed for at være aktive – både socialt og politisk.
KRISTELIGT FORBUND FOR STUDERENDE 
Er en kristelig studenterorganisation, som formidler evangeliet til studerende og hjælper de kristne på studiestederne. KFS bygger sit arbejde på den danske folkekirkes evangelisk lutherske bekendelse, samtidig med at de også går ind for demokrati og trosfrihed.
METODISTKIRKENS BØRNE- OG UNGDOMSFORBUND I DANMARK 
Organiserer Metodistkirkens børne- og ungdomsarbejde og tilbyder nærværende fællesskab, oplevelser og udfordringer samt rum til at tale om og stille spørgsmål til Gud. Foreningens aktiviteter spænder fra gospelsang til spejderarbejde.
MODSTRØM 
Er en forening for unge på og omkring den Forberedende Grunduddannelse, FGU. Modstrøm kæmper for et bedre og mere rummeligt uddannelsessystem, og et samfund hvor der er plads til at stikke ud og være sårbar.
MUSIK & UNGDOM 
Arbejder for at fremme børn og unges muligheder i den danske musikkultur på alle niveauer – lige fra øvelokalet til scenen. Hovedaktiviteterne er projektvirksomhed og rådgivning, og organisationens medlemmer er primært musikskoler og orkestre.
NETVÆRKET AF UNGDOMSRÅD 
Er en tværpolitisk ungdomsorganisation for demokratisk funderede projekter for unge. Foreningen rummer blandt andet ungdomsråd og ungdomshuse og har som formål at servicere medlemmerne gennem kurser, erfaringsudveksling og støtte i det daglige arbejde.
OPERATION DAGSVÆRK 
Er en hjælpeorganisation, som støtter uddannelsesprojekter i udviklingslande. Under sloganet ”oplysning – stillingtagen – handling” arbejder foreningen for at oplyse om og forbedre forholdene i udviklingslande. OD har arbejdsgrupper på en stor del af de gymnasiale uddannelsesinstitutioner.
RADIKAL UNGDOM 
Radikal Ungdom er et politisk ungdomsparti, som kæmper for den socialliberale agenda i både Danmark og verden. I Radikal Ungdom arbejder vi for lige muligheder for alle uanset hvilken baggrund, man kommer fra.
RED BARNET UNGDOM 
Er en selvstændig ungdomsorganisation, der igennem frivillige indsatser arbejder for at fremme børns rettigheder samt at engagere unge mennesker i arbejdet for udsatte børn.
RØD-GRØN UNGDOM
Er en ny socialistisk bevægelse, der organiserer unge i kampen for en bedre verden. Organisationen vil sætte gang i den grønne omstilling, skabe et solidarisk flygtningesystem og tage et opgør med den stigende ulighed. Organisationen har over 600 medlemmer fordelt på 15 lokalafdelinger.
SABUS 
Syvendedags Adventistkirkens Børne-, Unge- og Spejderforening udspringer af Adventistkirken, som er en protestantisk frikirke. Kirken har eksisteret i Danmark siden 1880, men Adventistspejderne blev organiseret i 1931. Adventistspejdernes uniform er en grøn skjorte med gult tørklæde.
SAMMENSLUTNINGEN AF UNGE MED HANDICAP 
SUMH er paraplyorganisation for 16 ungdomshandicaporganisationer og repræsenterer unge unger 36 år med fysisk, psykisk og kognitive handicap, diagnoser eller kroniske sygdomme. SUMH arbejder for, at alle unge kan leve de ungdomsliv de vil.
SEMERKAND UNGDOM 
Har sit navn fra byen Semerkand i Centralasien, der historisk udgjorde et bånd mellem Europa og Asien. Foreningen arbejder for at give unge et bedre liv gennem aktiviteter som spirituelle foredrag, lektiecafeer og familieaktiviteter og har rod i sufismen, der er en spirituel fortolkning af islam.
SILBA 
Er en tværpolitisk ungdomsorganisation, som arbejder for at fremme demokrati, frihed og menneskerettigheder i Østeuropa, på Balkan og i Kaukasus samt at udbrede kendskabet til området. De primære aktiviteter er valgobservationer og seminarer i fokuslandene.
SIND UNGDOM 
Er lokale, rummelige og ligeværdige klubfællesskaber i hele landet, som kan give et frirum for unge sårbare via helt almindelige hverdagsaktiviteter. SIND Ungdom arbejder for et samfund, hvor ingen unge føler sig alene eller isolerede men i stedet møder forståelse, respekt og anerkendelse, når de selv eller deres nærmeste bliver ramt af psykisk sårbarhed og derigennem bliver i stand til at leve et mere tilfredsstillende og indholdsrigt liv.
SOCIALISTISK FOLKEPARTIS UNGDOM 
Er en socialistisk ungdomsorganisation, der samler alle unge mennesker, som vil kæmpe for større lighed, et renere miljø, international solidaritet, bedre velfærd og reel ligestilling mellem kønnene.
SOCIALISTISK UNGDOMS FRONT 
Er en landsdækkende organisation for aktive unge socialister. SUF kæmper for en anden verden end den, vi har i dag, fordi medlemmerne mener, at mange af de problemer, vi oplever – som krig, arbejdsløshed, forurening og fattigdom – udspringer af det kapitalistiske system.
SYDSLESVIGS DANSKE UNGDOMSFORENINGER 
Er paraplyorganisation for de danske idræts- og ungdomsforeninger i Sydslesvig. SdU arbejder for at fremme det danske ungdoms- og idrætsarbejde i Sydslesvig gennem en bred vifte af aktiviteter inden for idræt og kultur.
ORGANISATION FOR PROFESSIONSHØJSKOLESTUDERENDE 
OPS er den nationale studenterforening for de danske professionshøjskoler. Foreningen er talerøret for studerende på de mellemlange videregående uddannelser, f.eks. lærer-, socialrådgiver- og bioanalytikeruddannelsen. Vi arbejder for et uddannelsesmiljø, hvor studerende har mulighed for at udvikle sig fagligt og menneskeligt.
UNGE MODERATER 
Unge Moderater (UM) er Moderaternes ungdomsparti. Foreningen har valgt at bygge det anderledes op, da de altid gerne vil have unge med ved bordet. De skal ikke placeres ved et børnebord. Derfor har de kvoter til unge i alle partiets bestyrelser. De har unge på alle kandidatholdene og i politikudviklingsgrupperne. De har samtidig et ungdomsparti der holder arrangementer og varetager de unges interesser
UNG MOSAIK 
Er paraplyorganisation for Pinsekirkernes lokale børne-, teenage- og ungdomsarbejde og udøver en netværksfunktion i forhold til myndigheder, tilskudsgivende instanser og lokalforeninger. Foreningen arbejder med musik, integration og spejderarbejde.
UNGDOMMENS NATURVIDENSKABELIGE FORENING 
Har til formål at fremme interessen for og kendskabet til naturvidenskab, teknologi og sundhedsvidenskab blandt unge igennem diverse arrangementer. De frivillige er fortrinsvist gymnasieelever og universitetsstuderende
UNGDOMMENS RØDE KORS 
Danmarks største humanitære ungdomsorganisation. Vi er en frivillig, social organisation, der laver ungtil-ung-indsatser i hele Danmark og ude i verden. Vi er 3.000 frivillige, som brænder for at gøre noget ved de sociale udfordringer, der findes for børn og unge i samfundet. Vi når ud til ca. 10.000 deltagere og bestræber os på at være der, hvor behovet er størst. Eksempelvis på døgninstitutioner, krisecentre og psykiatriske afdelinger. Vi er en selvstændig organisation og en del af Røde Kors-bevægelsen.
UNGDOMSRINGEN 
Er en uafhængig interesseorganisation for fritids-, junior- og ungdomsklubber. Foreningen har mere end 1000 klubber med tilsammen 140.000 større børn og unge som medlemmer. Blandt medlemmerne er også andre virksomheder, der arbejder med større børn og unge.
VENSTRES UNGDOMS LANDSORGANISATION 
Er en politisk ungdomsorganisation, der arbejder for et mere liberalt samfund med lavere skat og mere frihed. VU er samlingssted for unge, der ønsker at blive klogere på politik og opbygge et stærkt liberalt netværk.
VENTILEN 
Er en frivillig social ungdomsorganisation, der har til formål at forebygge og afhjælpe unges ensomhed. Vi hjælper unge ud af ensomhed og ind i de fællesskaber, der bør være en del af et ungdomsliv. Det gør vi dels ved at understøtte arbejdet i de lokale foreninger, der alle har aktiviteter for ensomme unge. Dels ved at indsamle, udvikle og formidle viden og redskaber til brug for andre, der arbejder med unge. Det gør vi dels online, i udgivelser, gennem oplæg, workshops m.m.
YOUTH FOR CHRIST – DANMARK 
Er en del af en global familie, da YFC findes i over 80 lande. YFC er drevet af ønsket om, at unge får et møde med Gud, og at det sker på kreativ og autentisk vis. YFC ønsker at videreformidle Gud i et nutidigt sprog og på en måde, som unge forstår.
YOUTH FOR UNDERSTANDING – DANMARK 
Er en landsdækkende udvekslingsorganisation for unge og del af YFU International, verdens største udvekslingsorganisation. Foreningen har blandt andet til formål at fremme mellemfolkelig forståelse gennem international ungdomsudveksling.

Anneline Larsen, forperson
Fagbevægelsens Ungdom
Erik Korup Pedersen, næstforperson
Det Danske Spejderkorps
Esben Bjørn Salmonson, medlem af forretningsudvalget
Danske Studerendes Fællesråd
Martin Dommerby, medlem af forretningsudvalget
Venstres Ungdom
Nicolas Ditlev Nilausen Fromsejer, medlem af forretningsudvalget
Baptisternes Børne- og Ungdomsforbund
Aksel Munk-Hansen, medlem af styrelsen
Frivilligt Drenge- og Pige-Forbund
Casper Schmedes, medlem af styrelsen
Danske Skoleelever
Daniel Fisker Jensen, medlem af styrelsen
KFUM-Spejderne
Emilie Ghali, medlem af styrelsen
Sammenslutningen af Unge Med Handicap
Hannah Larsen, medlem af styrelsen
Danmarks Socialdemokratiske Ungdom
Henriette Kudahl, medlem af styrelsen
Youth for Understanding, Danmark
Kasper Bjørnskov, medlem af styrelsen
Erhvervsskolernes ElevOrganisation
Marcus Taulborg, medlem af styrelsen
iUnge
Niels Christian Aarestrup, medlem af styrelsen
KFUM og KFUK i Danmark
Pippi Lester Hyllested, medlem af styrelsen
Coding Pirates
Sally Kathrine Hundahl, medlem af styrelsen
Ungdomsringen
Sille Andrea Nørgaard, medlem af styrelsen
Ungdommens Røde Kors
Victor Pittelkow, medlem af styrelsen
Danske Børne- og Ungdomsfilmklubber
Victoria Egeberg Kaxe, medlem af styrelsen
Landsforeningen Bifrost

Alle udvalg er per 1. marts 2026.

Tipsudvalget
Stefan Alex Buntzen-Christensen, Frivilligt Drenge- og Pigeforbund (Udvalgsformand)
Anton Bach Thomassen, Danmarks Socialdemokratiske Ungdom
Anneline Larsen, Fagbevægelsens Ungdom
Erik Korup Pedersen, Det Danske Spejderkorps
Janik Gjerlev Eriksen, Red Barnet Ungdom
Malene Kolle Rasmussen, Bifrost
Rasmus Kjær Slot, Danske Studerendes Fællesråd
Rasmus Volf, Erhvervsskolernes ElevOrganisation
Simon Holtti, Landsforeningen for Kristne Ungdomsforeninger
Derudover Mads Balslev Hansen fra SF Ungdom og Martin Larsen fra Det Danske Spejderkorps som ressourcepersoner i tipsudvalget.

Initiativstøtteudvalget
Signe Andersen, Danske Skoleelever (Udvalgsforkvinde)
Alberte Berndtson Schimmell, Frivilligt Drenge- og Pigeforbund
Anna Olivia Liv Rose DeYoung, DFUNK
Lotte Bak Sørensen, De Grønne Pigespejdere
Ludvig Vium Helmich-Olesen, UngMosaik
Markus Bech Hansen, Rød-Grøn Ungdom
Noah Kallesø, Coding Pirates

DUFs internationale udvalg
Esben Kamstrup Mortensen, Kristeligt Forbund for Studerende (udvalgsformand)
Adam Jabiri, Danske Studerendes Fællesråd
Aksel Emil Ogstrup Houmann, Silba - Initiative for Dialogue and Democracy
Anders Julian Nyeland, Red Barnet Ungdom
Anna Weinreich, Danske Gymnasieelevers Sammenslutning
Anne Pilgaard, Danmarks Socialdemokratiske Ungdom
Frida Ilmer Eriksen, Det Danske Spejderkorps
Lise Bloem Nielsen, Operation Dagsværk
Malou Sjølander Bruus Jensen, KFUM-Spejderne
Mette Lund Jørgensen, Dansk ICYE
Thea Friis Ravn, IUnge

Lokalforeningspuljeudvalget fra den 1. marts 2024
Mads Hvalsøe Kristensen, KFUM-Spejderne (udvalgsformand)
Asbjørn Frier, FH Ungdom
Lukas Bomann Andersen, Danske Gymnasieelevers Sammenslutning
Rebecca Voss, Det Danske Spejderkorps
Rose Grandeville, Radikal Ungdom
Solvej Liniger, Danmarks Socialdemokratiske Ungdom
Tobias Markussen, Danmarks Folkekirkelige Søndagsskoler
Derudover Ann-Sofie Ellebæk Nyboe Nielsen fra Red Barnet Ungdom og Simon Mosgaard Jørgensen fra Ungdommens Naturvidenskabelige Forening som ressourcepersoner i lokalforeningspuljeudvalget.


Ungeløftepuljeudvalget
Jens Paaske Klausen, Venstres Ungdom (udvalgsforperson)
Alberte Peiding, De Grønne Pigespejdere
Andreas Samuel Jeppesen, Ungdommens Røde Kors
Burak Ulucan, FH Ungdom
Kasper Greve Sørensen, Ungdomsringen
Sarah Bøgegren, KFUM-Spejderne

Generalsekretariatet
Louise Juul Jensen, generalsekretær
Christina Juul Anderson, strategisk udviklingskonsulent
Mathias Pedersen, ledelseskonsulent
Nina Nisted, HR-partner

Administrationsafdelingen
Heidi Mouritzen, økonomi- og administrationschef
Erik Iversen, servicemedarbejder
Henriette Juel Facius, controller
Mathias Mortensen, servicemedarbejder
Mia Syberg, administrativ koordinator
Oswald Carstensen, studentermedhjælper
Sissel Møldrup Jacobsen, regnskabsansvarlig
Tobias Bjarnholt, studentermedhjælper

Afdelingen for jura og forvaltning
Eylem C. Ünüvar, chef for jura og forvaltning
Danna Galor, kommunikationskonsulent
Ditte Marie Lindeskov, konsulent (barsel)
Jonas Roelsgaard, specialkonsulent
Julie Østervang Merrild Kristiansen, specialkonsulent
Sofie Sørensen, konsulent
Olivia Kreutzmann, konsulent (barselsvikar)

Afdelingen for politik, analyse og kommunikation
Jonas Manthey Olsen, politisk chef
Birgitte Søe, souschef
Anna Kjær, politisk konsulent
Anna Kjær Larsen, analysekonsulent
Anna Riisberg Sørensen, kommunikationskonsulent
Anne Sofie Wulff, specialkonsulent, analyser
Benjamin Kinimond Meier, politisk specialkonsulent
Emilie Esmann Andersen, studentermedarbejder
Ida Skytt Ruhnau, analysekonsulent
Katrine Kildgaard Nielsen, politisk konsulent
Katrine Monrad, politisk konsulent
Malthe Krarup, EU-konsulent
Matti Bo Hvidtfeldt, kommunikationskonsulent

Afdelingen for globale partnerskaber
Signe Lund Christensen, international chef
Tais Krøger Ziethen, souschef
Anders Palstrøm, international konsulent
Celine Lilienhoff Jagd, international specialkonsulent
Helene Van Der Aa Kühle, chefkonsulent
Jessica Petersen, international konsulent (barselsvikar)
Johannes Holm Erfurth, international konsulent
Jonas Sidenius, international specialkonsulent
Julian Lo Curlo, international specialkonsulent
Karen Damsgaard, international chefkonsulent
Majbritt Bæk Dalgaard, international specialkonsulent
Mia Woer, international klimarådgiver
Niels Bjerren Sørensen, specialkonsulent
Philip Dehn Søgaard, international kommunikationskonsulent
Rebecca Have Krarup Mortensen, studentermedarbejder
Sofie Dahl Hansen, international konsulent (barsel)
Steffen Bolvig Hansen, international konsulent

Afdelingen for foreninger og unges trivsel
Anna Buur Vistesen, chef for FUT
Clara Sandbjerg Hansen, studentermedarbejder
Hanna Nøddelund, konsulent
Julie Søndergaard Jensen, organisationskonsulent
Louise Lindberg Poulsen, organisationskonsulent
Maja Grønbæk Øilo, formidlingskonsulent
Nanna F. Kjølholt, chefkonsulent
Simon Meggers Matthiesen, specialkonsulent
Tina Nørgaard Andersen, organisationskonsulent

Afdelingen for tværgående indsatser og udvikling
Signe Bo, chef for TIU
Laura Nylykke, politisk konsulent
Laura Virginie Jersborg, politisk konsulent
Sille Petersson Baad, studentermedarbejder
Julie Marstrand, udviklingskonsulent
Katrine Marie Hald Berg, projektkonsulent
Aline Højholt, specialkonsulent for strategi og udvikling

Center for Ungdomsforskning
European Youth Forum
Friluftsrådet
Folkebevægelsen mod Ensomhed
Globalt Fokus
Mellemfolkeligt Samvirke
[bookmark: _Toc239414566]DUFs repræsentationer
2030-panelet
Erik Korup Pedersen, næstforperson for DUF
Advisory Board for frivillighed og ligestilling i værnepligten og forsvaret
Casper Schmedes, medlem af DUFs styrelse
Advisory Board for Uddannelsesdebatten
Martin Dommerby, forretningsudvalgsmedlem i DUF
Alliancen for en tryg hverdag for Børn og Unge
Anneline Larsen, forperson for DUF
Alliancen mod Seksuel Chikane
Anneline Larsen, forperson for DUF
Bevillingsudvalg for Nordisk Ungdomspulje for Klima og Biodiversitet
Charlotte Geneser, tidl. styrelsesmedlem
Center for Ungdomsforsknings bestyrelse (CeFU)
Anneline Larsen, forperson for DUF. Anna Buur Vistesen er valgt som suppleant
Dansk Flygtningehjælp
Erik Korup Pedersen, næstforperson i DUF, Nicolas Ditlev Fromsejer, forretningsudvalgsmedlem i DUF, Esben Salmonsen, forretningsudvalgsmedlem i DUF
Dansk Institut for Partier og Demokrati
Harun Muharemovic, Danmarks Socialdemokratiske Ungdom og Maria Ladegaard, Venstres Ungdom
Det Kriminalpræventive Råds Plenarforsamling
Louise Juul Jensen, generalsekretær i DUF
Det Kriminalpræventive Råds Udvalg for Børn og Unge
Eylem Cagrisan Ünüvar, juridisk chef i DUF
EU-specialudvalget for Uddannelse og Ungdom under Uddannelses- og Forskningsministeriet
Julian Lo Curlo, International konsulent på DUFs sekretariat
Følgegruppen til Fælles om ungelivet (projekt i Sundhedsstyrelsen)
Erik Korup Pedersen, næstforperson for DUF
Følgegruppe for magtudredning af det danske demokratis tilstand
Anneline Larsen, forperson for DUF
Følgegruppe for Ukrainefonden
Anneline Larsen, forperson for DUF
Globalt Fokus' styregruppe
DUFs Internationale Chef Signe Lund Christensen blev valgt som DUF-repræsentant til styregruppen i november 2025.
Krogerup Højskoles repræsentantskab
Anneline Larsen, forperson for DUF og Louise Juul Jensen, generalsekretær for DUF
Mellemfolkeligt Samvirkes bestyrelse
Julie Lindmann, tidl. medlem af DUFs forretningsudvalg.
Mellemfolkeligt Samvirkes råd
Julie Lindmann, tidl. medlem af DUFs forretningsudvalg.
Nordisk Ministerråds Børne- og Ungdomskomité (NORDBUK) (1 repræsentant og 1 suppleant)
Repræsentant: Erik Korup Pedersen, næstforperson for DUF
Suppleant: Marcus Taulborg, medlem i DUFs styrelse
Partnerskab for Global Udvikling
Anneline Larsen, forperson for DUF
Sjómaqs styregruppe og bevillingsudvalg (2 repræsentanter)
Marcus Taulborg og Sally Hundahl, medlemmer af Norden-arbejdsgruppen i DUFs styrelse
DemocracyX repræsentantskab
Anneline Larsen, forperson for DUF
Rådet for Menneskerettigheder
Nicolas Ditlev Fromsejer, forretningsudvalgsmedlem i DUF
TV2 Østjyllands repræsentantskab
DUF har givet mandat til at Århus Ungdoms Fællesråd (ÅUF) må udpege de fire repræsentanter: Nina Hansen, formand i ÅUF, Ida Binderup, tidl. næstformand i ÅUF, Rune Junge, styrelsesmedlem i ÅUF, FDF Tobias Wisby Tobiassen, bestyrelsesmedlem i ÅUF, Einherjerne
Repræsentanter til EU Ungdomsdialog
Alexandra Dagmar Lund Rasmussen, Konservativ Ungdom og Emma Skyggebjerg Kjær, Danske Gymnasieelevers Sammenslutning

Ungdomsdelegaterne til FN
Demokrati og Partnerskaber: Emilia Bøge Caliskan, Danske Studerendes Fællesråd og Niels Rasmus Andersen, Red Barnet Ungdom
Faglært Uddannelse og Jobskabelse: Aksel Munk-Hansen, Frivilligt Drenge- og Pigeforbund, FDF og Mads Haugbølle Behrendsen, EEO
Klima og Miljø: Marie Smedegaard Andersen, Dansk ICYE og Rosa Pedersen, Folkekirkens Nødhjælps Ungenetværk
Ligestilling og Køn: Petrine Louise Johannesen, Venstres Ungdom og Pernille Kjærholt Pedersen, DFUNK
Ungeklimarådet
2-årigt mandat valgt i 2024: Lise Nygaard (DUF), Jeanette Andersen (Fagbevægelsens Ungdom), Gorm Nissen (Den Grønne Ungdomsbevægelse).
1-årigt mandat valgt i 2025: Lukas Olesen (LandboUngdom), Klara Agnethe Toft (Folkekirkens Nødhjælps Ungenetværk), Asbjørn Frier (HK Ungdom), Marie Smedegaard Andersen (Dansk ICYE)
Ungenetværk NORDs styregruppe
Sille Andrea Nørgaard, medlem af Norden-arbejdsgruppen i DUFs styrelse
Årets Nye Stemme
Anneline Larsen, forperson for DUF

